Politiet har givet DSB grønt lys til at genoptage togdriften mellem Nyborg og Korsør fra klokken 12.

Togene har været indstillet på strækningen, efter at der skete en personpåkørsel på Nyborg Station mandag morgen.

Dødsulykken skete lidt efter klokken 9, og påkørslen har skabt trafikale udfordringer, hvor togbusser i nogle timer overtog passagertransporten mellem Odense og Korsør.



Fra mandag middag kører der atter tog på strækningen. De første tog kører fra Korsør 12.27, mens det første tog fra Odense afgår klokken 12.54.

I forbindelse med genoptagelse af togdriften stopper togbusserne, der blev indsat tidligere på dagen, med at køre. De sidste kører indtil omkring klokken 13.30.



Fyns Politi har underrettet de pårørende til den person, som blev påkørt. Ifølge politiet var der tale om selvmord.

- Påkørslen skyldes ikke en ulykke, men derimod tragiske personlige omstændigheder, skriver politiet på Twitter klokken 12.30.



/ritzau/